OBRAZLOŽENJE

Grad Zagreb prepoznao je potrebu donošenja vlastitog Akcijskog plana za prevenciju vršnjačkog nasilja u Gradu Zagrebu za razdoblje od 2024. do 2026., nastojeći aktivnostima i mjerama djelovati na izazove vršnjačkog nasilja ispunjavajući ciljeve koji uključuju, povezuju i mobiliziraju pojedince, ustanove, lokalnu zajednicu i javnost, a u svrhu prevencije i suzbijanja vršnjačkog nasilja.

Na temelju članka 60. stavka 1. točke 24. Statuta Grada Zagreba (Službeni glasnik Grada Zagreba 23/16, 2/18, 23/18, 3/20, 3/21, 11/21 - pročišćeni tekst i 16/22) i točke 2. Zaključka o izradi akcijskog plana za prevenciju vršnjačkog nasilja od 2022. do 2025. (Službeni glasnik Grada Zagreba 16/20, 17/21 i 29/21), gradonačelnik Grada Zagreba, 16. veljače 2022., donio je Zaključak o osnivanju i imenovanju Povjerenstva za izradu Akcijskog plana za prevenciju vršnjačkog nasilja od 2022. do 2025. Zadaće Povjerenstva su, između ostalog, analiza trenutačne situacije u vezi s vršnjačkim nasiljem, izrada i provedba istraživanja o vršnjačkom nasilju na reprezentativnom uzorku osnovnih i srednjih škola čiji je osnivač Grad Zagreb, izrada Akcijskog plana za prevenciju vršnjačkog nasilja te koordinacija i suradnja s gradskim upravnim tijelima, drugim nadležnim tijelima, ustanovama i institucijama te organizacijama civilnog društva radi provedbe i praćenja mjera i aktivnosti iz Akcijskog plana. Kako je jedna od zadaća Povjerenstva izrada i provedba istraživanja o vršnjačkom nasilju na reprezentativnom uzorku osnovnih i srednjih škola čiji je osnivač Grad Zagreb, Grad Zagreb naručio je od Edukacijsko-rehabilitacijskog fakulteta Sveučilišta u Zagrebu provedbu Istraživanja o vršnjačkom nasilju (IVNA\_ZG), kao dio aktivnosti koje prethode izradi Akcijskog plana.

Obzirom da je postupak javne nabave za uslugu provedbe istraživanja pokrenut krajem 2022., a samo istraživanje je provedeno tijekom 2023., Akcijski plan za prevenciju vršnjačkog nasilja nije se mogao odnositi na 2022. i 2023. , pa je bilo potrebno promijeniti naziv Akcijskog plana. Stoga je gradonačelnik Grada Zagreba, 15. lipnja 2023. donio Zaključak o osnivanju i imenovanju Povjerenstva za izradu Akcijskog plana za prevenciju vršnjačkog nasilja od 2024. do 2025. (Službeni glasnik Grada Zagreba 22/23), a potom je 29. veljače 2024. donio Zaključak o osnivanju i imenovanju Povjerenstva za izradu Akcijskog plana za prevenciju vršnjačkog nasilja od 2024. do 2026. ( Službeni glasnik Grada Zagreba 10/24), kako bi Akcijski plan obuhvatio vremensko razdoblje od 2024. do 2026.

Na temelju rezultata istraživanja stručno povjerenstvo izradilo je prijedlog Akcijskog plana za prevenciju vršnjačkog nasilja u Gradu Zagrebu od 2024. do 2026. koji definira ukupno 6 ciljeva, 16 mjera i 38 aktivnosti u kojima se planira djelovati na izazove vršnjačkog nasilja ispunjavajući ciljeve koji uključuju, povezuju i mobiliziraju pojedince, ustanove, lokalnu zajednicu i javnost, a u svrhu prevencije i suzbijanja vršnjačkog nasilja.

Cilj Akcijskog plana za prevenciju vršnjačkog nasilja u Gradu Zagrebu 2024. do 2026. je unapređenje postojećih te razvoj znanstveno - utemeljenih strategija prevencije vršnjačkog nasilja i provedba aktivnosti u zadanim vremenskim okvirima na području Grada Zagreba.Odluku o donošenju Strategije donosi predstavničko tijelo Grada Zagreba.

Temeljem Zakona o pravu na pristup informacijama (Narodne novine 25/13, 85/15 i 69/22) o Akcijskom planu za prevenciju vršnjačkog nasilja u Gradu Zagrebu 2024. do 2026. provodi se internetsko savjetovanje te se pozivaju svi zainteresirani da dostave svoje prijedloge i mišljenja.